**OBRAZLOŽENJE**

**ostvarenja prihoda i primitaka, rashoda i izdataka Proračuna Općine Murter-Kornati**

**za razdoblje od 01.01. – 31.12.2020. godine**

Pravilnikom o polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20), utvrđeno je da godišnji izvještaj o izvršenju proračuna jedinice lokalne samouprave sadrži:

1.OPĆI DIO

A. Račun prihoda i rashoda

- prihodi i rashodi prema ekonomskoj klasifikaciji

- prihodi i rashodi prema izvorima financiranja

- rashodi prema funkcijskoj klasifikaciji

B. Račun financiranja

- račun financiranja prema ekonomskoj klasifikaciji

- račun financiranja prema izvorima financiranja

2.POSEBNI DIO

 - izvršenje po organizacijskoj klasifikaciji

 - izvršenje po programskoj klasifikaciji

 - izvršenje prema funkcijskoj klasifikaciji

 - izvršenje prema izvorima financiranja

3. izvještaj o zaduživanju na domaćem i stranom tržištu novca i kapitala,

4. izvještaj o korištenju proračunske zalihe,

5. izvještaj o danim državnim jamstvima i izdacima po državnim jamstvima,

6. obrazloženje ostvarenja prihoda i primitaka, rashoda i izdataka.

U skladu s odredbama Zakona o proračunu („Narodne novine“ br. 87/08, 136/12 i 15/15) i Pravilnika polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20), u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz Izvorni plan te podaci o njihovom izvršenju u 2020. godini. U općem dijelu prikazani su i usporedni podaci s izvršenjem Proračuna u 2019. godini.

**1. Račun prihoda i primitaka**

Proračun Općine Murter-Kornati za 2020. godinu donesen je na 22. redovnoj sjednici Općinskog vijeća Općine Murter-Kornati, održanoj 11. prosinca 2019. godine („Službeni glasnik Općine Murter-Kornati“ broj 8/18 ), i iznosio je 36.518.500 kuna.

I Izmjene i dopune Proračuna Općine Murter-Kornati za 2020. godinu donesene su na 26. redovnoj sjednici Općinskog vijeća Općine Murter-Kornati održanoj 25. lipnja 2020. godine u iznosu od 31.183.500 kuna.

II Izmjene i dopune Proračuna Općine Murter-Kornati za 2020. godinu donesene su na 28. redovnoj sjednici Općinskog vijeća Općine Murter-Kornati održanoj 16. studenog 2020. godine u iznosu od 32.434.200 kuna.

III Izmjene i dopune Proračuna Općine Murter-Kornati za 2020. godinu donesene su na 29. redovnoj sjednici Općinskog vijeća Općine Murter-Kornati održanoj 22. prosinca 2020. godine u iznosu od 20.543.035 kuna.

Izvršenje prihoda i primitaka Proračuna za 2020. godinu iznosi 16.395.709 kuna, odnosno 15,8 % više u odnosu na prethodnu godinu, dok su rashodi poslovanja ostvareni u iznosu od 10.376.299 odnosno 2 % manje u odnosu na 2019. godinu. Povećanje prihoda odnosi se u najvećem dijelu na prihode od tekućih i kapitalnih pomoći, prihode od komunalnog doprinosa te prihode od turističke pristojbe.

Prihod od poreza i prireza na dohodak ostvaren u 2020. godini iznosi 3.146.484 kn što je za 4,2% manje nego u izvještajnom razdoblju prethodne godine. Stalni porezi na nepokretnu imovinu ostvareni u 2020. godini iznose 1.101.691 kn. Povremeni porezi na imovinu ostvareni u 2020. godini iznose 2.099.235 kn. Porez na potrošnju alkoholnih i bezalkoholnih pića ostvaren u 2020. godini iznosi 468.828 kn.

Kapitalne pomoći od međunarodnih organizacija ostvarene u 2020. godini iznose 757.503 kn, a odnose se na uređenje arheološko-rekreacijskog parka Colentum, dok Kapitalne pomoći od institucija i tijela EU su ostvarene u iznosu od 111.328 kn, a odnose na instalaciju opreme za Wifi4EU.

Tekuće pomoći proračunu iz drugih proračuna ostvarene u 2020. godini iznose 155.267 kn što je znatno više u odnosu na 2019. godinu. Kapitalne pomoći proračunu ostvarene u 2020. godini iznose 2.607.500 kn, znatno više nego što je ostvareno u izvještajnom razdoblju prethodne godine, a radi se o pomoći Ministarstva regionalnog razvoja i fondova europske unije za izgradnju dječjeg vrtića, pomoći Ministarstva mora, prometa i infrastrukture za sanaciju obale na Podrvršcima te na pomoći županijskog proračuna za sanaciju pomorskog dobra.

Pomoći od izvanproračunskih korisnika ostvarene u 2020. godini iznose 28.396 kn, a radi se o prihodima od HZZ-a za javne radove. Kapitalne pomoći od izvanproračunskih korisnika ostvarene su u iznosu od 131.566 kn.

Kapitalne pomoći temeljem EU sredstava ostvarene u 2020. godini iznose 181.461 kn, a što se odnosi na odobreni ZNS projekt - Projekt „Zaželi“.

Prihodi od zateznih kamata ostvarene u 2020 godini iznose 6.332 kuna.

Naknade za koncesije ostvarene u 2020. godini iznose 1.045.389 kn. Prihodi od zakupa i iznajmljivanja imovine ostvareni u 2020. godini iznose 244.885 kn što je manje za 25,4% u odnosu na 2019.god, a navedeno smanjenje se odnosi na prekid ugovora o najmu jednog od poslovnih subjekata. Ostali prihodi od nefinancijske imovine ostvareni u 2020. godini iznose 40.392 kuna, a odnose se na naknade za zadržavanje nezakonito izgrađenih zgrada u prostoru.

Županijske, gradske i općinske pristojbe i naknade ostvarene su u iznosu od 67.407 kn što je za 15,7% više u odnosu na 2019.god. Ostale upravne pristojbe i naknade ostvarene u 2020.god. iznose 4.856 kn. Ostale pristojbe i naknade ostvarene su u iznosu od 345.547 kuna, značajno povećanje na ovoj poziciji bilježimo radi direktne uplate turističke pristojbe u općinski proračun.

Prihodi vodnog gospodarstva ostvareni su u iznosu od 21.110 kn. Ostali nespomenuti prihodi 16) ostvareni u 2020. godini iznose 101.563 kn što je za 123,4 % više u odnosu na 2019. godinu.

Komunalni doprinos ostvaren u 2020. godini iznosi 2.609.914 kn što je za 46,5% više u odnosu na ostvarenje iz 2019. godine. Komunalna naknada ostvarena u 2020. godini iznosi 1.125.679 kn što je za 7% više u odnosu na 2019. godinu. Prihodi od pruženih usluga ostvareni su u iznosu od 41.065 kn.

Kapitalne donacije ostvarene u 2020. godini iznose 60.754 kune.

Kazne za prometne i ostale prekršaje ostvarene su u iznosu od 34.319 kn. Ostale kazne ostvarene su u iznosu od 10.309 kn. Ostali prihodi ostvareni u 2020. godini iznose 15.777 kuna.

**2. Račun rashoda i izdataka**

U posebnom dijelu godišnjeg izvješća o izvršenju Proračuna Općine Murter-Kornati za 2020. godinu rashodi su razvrstani prema programima i aktivnostima.

Ukupni rashodi za 2020. godinu realizirani su u iznosu od 21.132.085 kune.

U strukturi izvršenih rashoda i izdataka vrijednosno su najznačajniji rashodi za nabavu nefinancijske imovine u iznosu od 10.779.786 kuna.

Ostali rashodi za zaposlene ostvareni su u iznosu od 218.934 kn, na ovoj poziciji bilježimo povećanje u odnosu na prethodnu godinu iz razloga što je tokom godine isplaćena otpremnina djelatnici koja je otišla u mirovinu. Doprinosi na plaće te Doprinosi na zdravstveno osiguranje u 2020. godini iznose 222.627 kuna. Naknade troškova zaposlenima u 2020.godini iznose 53.788 kn što je u odnosu na 2019. godinu smanjenje za 6,2%.

Rashodi za materijal i energiju u 2020. godini iznose 814.490 kn što je u odnosu na 2019. godinu smanjenje za 3%. Najveće smanjenje bilježimo kod rashoda za energiju i to 21,9 % manje u odnosu na 2019.godinu. Rashodi za usluge u 2020. godini iznose 3.982.134 kn što je smanjenje u odnosu na 2019. godinu za 4,9%. Smanjeni su rashodi za usluge tekućeg i investicijskog održavanja, komunalne usluge, zakupnine i najamnine te računalne usluge u odnosu na izvještajno razdoblje prethodne godine. Dok povećanje bilježimo kod rashoda za usluge telefona, pošte i prijevoza, usluge promidžbe i informiranja te intelektualnih i osobnih usluga.

Ostali nespomenuti rashodi poslovanja u 2020. godini iznose 721.513 kn što je smanjenje od 38,2% u odnosu na 2019. godinu.

Financijski rashodi u 2020. godini iznose 192.746 kn što je povećanje za 39,9% u odnosu na 2019. godinu. Navedeni rashodi se odnose na troškove Porezne uprave pri naplati prihoda Općine Murter-Kornati te na rashode proizašle prilikom odobrenja kredita HPB banke.

Pomoći unutar općeg proračuna iznose 824.0074 kn u 2020. godini, a odnose se na tekuće pomoći za sufinanciranje rada dječjeg vrtića. Prijenosi proračunskim korisnicima iz nadležnog proračuna za financiranje rashoda poslovanja iznosi 287.393 kn, a odnosi se na prijenos sredstava za rad Narodne knjižnice i čitaonice Murter.

Naknade građanima i kućanstvima na temelju osiguranja i druge naknade u 2020. godini iznose 457.152 kn što je za 8,1% manje u odnosu na 2019. godinu.

Tekuće donacije u novcu u 2020. godini iznose 1.062.457 kn što je za 13,8% manje u odnosu na 2019. godinu. Odnose se na troškove sufinanciranje udruga u kulturi i sportu, organizacije civilnog društva, DVD Murter-Kornati, te ostale tekuće donacije.

Rashodi za nabavu nefinancijske imovine ostvareni su u iznosu od 10.779.786 kuna. Ti rashodi se najvećim dijelom odnose na rashode za nabavu proizvedene dugotrajne imovine – poslovne i građevinske objekte, a koji iznose 10.183.703 kuna. Rashodi za postrojenja i opremu ostvareni su u iznosu od 461.390 kuna. Rashodi za nematerijalnu proizvedenu imovinu iznose 356.250 kuna.

Rashodi za dodatna ulaganja na nefinancijskoj imovini izvršena su u iznosu od 247.184 kuna, a odnose se na dodatna ulaganja na kino dvorani, prostorije Argonaute, nogostupe te na skale prema crkvi Sv. Roko.

Izdataka za financijsku imovinu i otplate zajmova u 2020. godini nije bilo.

Načelnik Općine Murter-Kornati u izvještajnom razdoblju nije koristio proračunsku zalihu.

Odlukom o izvršavanju Proračuna Općine Murter-Kornati za 2020. godinu nisu predviđena davanja jamstava, te ista u izvještajnom razdoblju nisu ni davana.

 NAČELNIK

 Toni Turčinov, mag.ing.agr.